Haji Omar Zuhdi

Tuan Guru Haji Omar Zuhdi Salleh ialah seorang ulama di Malaysia. Beliau ialah pengasas sekolah pondok di Baling, Kedah, Madrasah Misbahul Falah atau Pondok Lanai.

 Latar belakang 
Haji Omar Zuhdi atau nama sebenarnya Omar bin Salleh dilahirkan pada 24 November 1919 (bersamaan 2 Rabiulawal 1338) di Kampung Chekok, Pengkalan Chepa, Kelantan.

 Pendidikan 
Beliau mula mengaji dengan Tuan Guru Haji Abdul Ghani, Pondok Pulau Berangan sebelum ke Pondok Pisang, Kelantan berguru dengan Haji Ali Solahuddin ketika berusia 12 tahun.

Pada usia 17 tahun, beliau telah mengembara ke Kedah menuntut ilmu di empat buah pondok iaitu bersama Tuan Guru Haji Wan Ibrahim (Pak Cu Him) di Pondok Gajah Mati; Tuan Guru Haji Sulong di Pondok Cemara, Jeniang selama setahun; Syeikh Uthman Jalaluddin Penanti al-Kalantani di Pondok Penanti dan Tuan Guru Haji Yahya Taha di Pondok Kampung Pisang. Beliau kemudian menyambung pengajian ke Mekah.

Ketika di Mekah beliau menuntut dengan 10 ulama ternama antaranya ialahSyeikh Muhammad Ali al-Maliki, Syeikh Mukhtar Athar, Syeikh Hassan al-Masyath, Sheikh Almi dan ulama berasal dari tanah Jawa iaitu Syeikh Afnan al-Jawwa dan Sheikh Kodir. 

Beliau diberi gelaran Zuhdi atas sifat zuhud beliau oleh seorang gurunya yang bernama Syeikh Abdul Rahman Jabad iaitu seorang ulama' Sufi di Mekah.

 Membuka pondok 
Pada 1958, beliau telah membuka sebuah sekolah pondok di Kampung Banggol Berangan, Baling, Kedah dan memberinya nama Madrasah Misbahul Falah.

 Pendirian 

 Peristiwa Memali 
Pada 1985, berlakunya peristiwa penganiayaan politik sehingga berlakunya pertumpahan darah di Memali, Kedah. Haji Omar Zuhdi dan beberapa ulama lain telah berkumpul di Pondok Lanai dan membuat keputusan untuk mengisytiharkan 13 orang warga yang terbunuh daripada peristiwa tersebut sebagai mati syahid.

 Meninggal dunia 
Haji Omar Zuhdi meninggal dunia pada 22 Disember 1994 ketika berusia 75 tahun dan jenazahnya dikebumikan di Kampung Parit Panjang, Baling.

 Rujukan 

 Pautan luar 



Kategori:Tuan guru pondok di Malaysia
Kategori:Orang dari Kelantan